"हम पहले वाले बयान को दूसरे के मुकाबले राजनैतिक रूप से ज्यादा अहम मान रहे हैं तो उसकी वजह बहुत आसान है. ""यदि सोनिया नाइजीरियाई होतीं"" जैसी बकवास विशुद्ध नस्लवादी और राजनैतिक रूप से गलत है जिसका बचाव उनकी पार्टी का कोई भी नेता सार्वजनिक रूप से नहीं करेगा, लेकिन इसके उलट पहला वाला बयान विशुद्ध राजनैतिक था. उसमें पार्टी के कई नेताओं और वैचारिक समर्थकों की राय का एक अक्स दिखता था जो मोदी के उभार को महज उत्तर-समाजवादी तथा दक्षिणावर्त आर्थिक विश्व दृष्टि के तौर पर नहीं समझ रहे थे, बल्कि जिसमें वे नए दक्षिणपंथी राष्ट्रवाद का उभार देख रहे थे. आप इसे समझ सकें तो गिरिराज का बयान जॉर्ज बुश के उस परिचित जुमले का ही बिहारी संस्करण रह जाता है कि ""तुम मेरे साथ नहीं हो तो मेरे खिलाफ हो."""